Lausunto vaalipiirijaon muuttamisesta

67/03.00.00/2012

Maakuntahallitus  § 80
	
Maakuntahallitus 28.5.2012 §64

Pääministeri Jyrki Kataisen hallituksen ohjelmassa 22.6.2011 hallitus sitoutui muuttamaan perustuslakia siten, että vaalipiirien enimmäismääräksi Manner-Suomessa kirjataan 6-12. Lisäksi hallitusohjelman mukaan perustetaan poliittinen työryhmä tekemään sovittujen reunaehtojen mukainen esitys vaalipiirijaon muuttamisesta siten, että v. 2015 eduskuntavaaleissa vaalipiirit ovat nykytilanteeseen verrattuna, suhteellisuutta selvästi parantavalla tavalla tasaisemman suuruiset.

Oikeusministeriö asetti 4.10.2011 työryhmän valmistelemaan ehdotusta vaalipiirijaon uudistamiseksi. Hallituspuolueiden puheenjohtajat sopivat 7.3.2012 vaalipiiriuudistuksen toteuttamisesta niin, että suhteellisuutta parannetaan yhdistämällä nykyisistä vaalipiireistä Kymen ja Etelä-Savon vaalipiirit sekä Pohjois-Savon ja Pohjois-Karjalan vaalipiirit. Uudistuksen jälkeen Manner-Suomen vaalipiirien määrä on 12.

	Oikeusministeriö pyytää lausuntoa hallituksen esitykseksi vaalilain muuttamiseksi. Samalla on mahdollisuus esittää näkemyksiä jatkokäsittelystä ml. perustuslain muuttamisesta siten, että vaalipiirejä olisi vähintään 6 ja enintään 12. Lausuntoa pyydetään 15.6.2012 mennessä.

Mkj:n ehdotus:	Maakuntahallitus keskustelee oheisesta lausuntoluonnoksesta ja päättää lausunnosta 
	seuraavassa 18.6.2012 kokouksessaan:

- - - -

Valmistelija:	hallintojohtaja Jarmo Muiniekka 044 714 2664

Päätös: 	Käydyn keskustelun jälkeen puheenjohtaja Markku Rossi ehdotti, että maakuntahallituksen 	työjaosto valmistelee lausunnon maakuntahallitukselle kokoukseen 18.6.2012.
	Puheenjohtajan ehdotus hyväksyttiin yksimielisesti.

Tämän pykälän käsittelyn jälkeen kuultiin ELY -keskuksen nuoriso- ja liikuntataoimentarkastaja Henri Alhon esittely nuoriin kohdistuneiden hankkeiden tuloksista ja vaikuttavuudesta.

Merkittiin pöytäkirjaan, että Kari Kärkkäinen, Riitta Korpihalla ja Elsi Katainen poistuivat 
klo 10.50 tämän pykälän käsittelyn jälkeen.

Työjaosto 11.6.2012 § 4

Mkj :n ehdotus:	Työjaosto päättää hyväksyä seuraavan lausunnon esitettäväksi edelleen maakuntahallituk-		selle kokoukseen 18.6.2012: 

Aluekehityslakia uudistettaessa Itä-Suomeen perustettiin maakuntia kuullen ja maakun-tien yhteisen valmistelun perusteella yhteistoiminta-alue, jonka muodostavat Pohjois-Karjalan, Pohjois-Savon ja Etelä-Savon maakunnat. Mainittujen kolmen maakunnan muodostama yhteistoiminta-alue nähtiin sekä historiallisista että käytännöllisistä syistä Itä-Suomessa luontevimpana. Kolmen maakunnan alue- ja kuntarakenteen yhdenmukaisuus ja kehittämistyötä haastavat keskeiset painopisteet ovat yhteistoiminta-alueella hyvin samankaltaiset. Jo tuolloin Itä-Suomen maakunnat esittivät myös Kymenlaakson maakunnan liittämistä yhteistoiminta-alueeseen, mutta Kymenlaakson maakunnan tahdon ja vallitsevien tosiasioiden (esim. pendelöinti)mukaisesti heidän yhteistoiminta-alueeksi muodostui Etelä-Suomi ja pääkau-punkiseutu.

ALKU -hankkeessa aluehallinnon yhteistoiminta-alueita muutettiin johdannaisiksi maakuntarakenteelle. Pohjois-Savon täyden palvelun ELY -keskuksen toiminta-alueeksi muodostui mainittu kolmen maakunnan alue. Itä-Suomen aluehallintoviraston rajat muodostuivat niin ikään johdonmukaisesti muun aluehallinnon kanssa. Itä-Suomen yliopisto toimii kolmella kampuksella Kuopiossa, Joensuussa ja Savonlinnassa.

Nyt puheena oleva vaalipiiriuudistus on vahvasti ristiriidassa tähänastisten toimenpiteiden kanssa. Kaavailtu vaalipiiriuudistus, siirtämällä Etelä-Savo osaksi Kymen vaalipiiriä, rikkoo Itä-Suomen alueellisen yhteistyön ja vastikään muodostetun kolmen Itä-Suomen maakunnan yhteistoiminta-alueen, joka vastaa myös täyden palvelun - Pohjois-Savon ELY - keskus - toimialuejakoa.  Pohjois-Savon ja Pohjois-Karjalan muodostama vaalipiiri on luonteva ja parantaa vaalien suhteellisutta, mutta sellaisenaan toteutettuna se jää ilman Etelä-Savon maakuntaa vajaaksi alueellisen toiminnallisen yhteistyön näkökulmasta.

Jos esitys vaalilain muuttamisesta - vaalipiiriuudistus - toteutuu hallituspuolueiden puheenjohtajien sopimalla tavalla, tulee samassa yhteydessä välttämättömäksi uudistaa myös Itä-Suomen aluehallintoviraston (AVI) ja ELY -keskusten toiminta-alueen rajoja sekä sijoittaa uudelleen po. virastojen toimipaikat. Maakuntahallitus pitää välttämättömänä ja perusteltuna sijoittaa Itä-Suomen aluehallintoviraston pääpaikka Mikkelistä Kuopioon vaalipiiriuudistuksen yhteydessä, jos Pohjois-Savo ja Pohjois-Karjala muodostavat uudistuksessa vaalipiirin.  

Pohjois-Savon maakuntahallitus ei kannata edellä mainituilla perusteilla Itä-Suomen vaalipiirijakoesitystä. Pohjois-Savon maakuntahallitus katsoo, että luontevin vaalipiiri Itä-Suomessa on kolmen maakunnan Pohjois-Savon, Pohjois-Karjalan ja Etelä-Savon muodostama vaalipiiri.

Päätös:	Työjaosto päätti hyväksyä lausuntoehdotuksen yksimielisesti esitettäväksi edelleen maa		kuntahallitukselle.

Maakuntahallitus 18.6.2012 § 80

Mkj:n ehdotus:	Maakuntahallitus päättää hyväksyä työjaoston 11.6.2012 hyväksymän lausunnon.

Valmistelija:	hallintojohtaja Jarmo Muiniekka 044 714 2664

Päätös:	Maakuntahallitus hyväksyi päätösehdotuksen yksimielisesti. 

Tarkastamattomasta pöytäkirjasta otetun otteen oikeaksi todistaa:

Kuopiossa 19.6.2012

Jarmo Muiniekka
pöytäkirjanpitäjä